צחי גראד

ביוגרפיה

בנעוריו עסק בספורט, בעיקר שיחק כדורגל ואהד את קבוצת הפועל ירושלים.
גראד סיים תואר ראשון במתמטיקה ומדעי המחשב באוניברסיטה העברית ולאחר מכן פנה ללימודי משחק בבית-הספר למשחק ניסן נתיב.
גראד נשוי ואב לשני ילדים שהשתתפו בסרטו "הבן דוד".

קריירה בקולנוע

ב-1993 שיחק בסרטו של נדב לויתן "גרופי". ב-1997 שיחק בסרטה של סיוון ארבל  "גרגר על הריס". ב-2001 גילם את דוד שוואשו בסרטו של עודד דוידוף "מרס תורכי", המספר את סיפורה של שוטרת סמויה הנשלחת להפיל בפח את אחד מראשי הפשע של העולם התחתון; וגילם את סגל בסרטו של ארי פולמן "Made in Israel". ב-2003 גילם את שפון הגיטריסט בסרטו של עמית ליאור "סיפורי בית קפה". ב-2006 גילם את חגי בסרטו של אורי ברבש "מלח הארץ"; וגילם את פסח בית הלוי - פושע המקים "אימפריה של הופעות רחוב" בסרטו של עודד דוידוף מישהו לרוץ איתו. על תפקיד זה זכה גראד בפרס אופיר לשחקן המשנה הטוב ביותר. ב-2007 גילם חוקר משטרה בסרטם של שירה גפן ואתגר קרת "מדוזות". ב-2009 גילם את עמוס בסרטו של אורי רביד "אילי ובן" בכיכובו של יובל שבח. 
בשנת 2013 גילם את גידי בסרטם של אהרון קשלס ונבות פפושדו, "מי מפחד מהזאב הרע". בשנת 2014 שיחק בתפקיד הראשי בסרטה של קרן ידעיה, "הרחק מהיעדרו".  
בשנת 2015 שיחק תפקיד אורח בסרט הקומי "מה כבר יכול לקרות?!" שביים אופיר לובל, בסרט התקופתי "פנסיון פראכט" על פי ספרו של אהרן אפלפלד בתפקיד הראשי של מנפרד, ובסרט המדע בדיוני "אני לא מאמין, אני רובוט?!" שביימו טל גולדברג וגל זלזניאק. בשנת 2018 שיחק בסרטו של אלירן מלכה "הבלתי רשמיים". בשנת 2019 שיחקה בסרט הקומי "אול אין" וכן בסרטו של גור בנטביץ' "קצפת ודובדבנים".

קריירה בטלוויזיה

בשנת 1998 גילם את בועז בסדרת הדרמה "20 פלוס" בכיכובם של משה בן-בסט, שי קפון ושירה גפן. ב-2003 גילם את החוקר נועם נאור בסדרת הטלוויזיה שביימו יוסף פיצ'חדזה ועמליה מרגולין "פרנקו וספקטור"; וגילם את רב פקד זוסמן בסדרת הטלוויזיה ששודרה בערוץ הילדים "הילדים מגבעת נפוליאון". ב-2000 גילם את מנו בסדרת הטלוויזיה שביימו רוני ניניו וינקול גולדווסר "לתפוס את השמיים". ב-2007 גילם את אלון בסדרת הטלוויזיה שביים ניר ברגמן "להוציא את הכלב". גראד שיחק גם בדרמות הטלוויזיוניות "רחם להשכיר", "מ.ד.א" (101) (של חגי לוי), "אדינבורו לא מחכה לי" ו־"השכנים ממול". ב־2006 גילם את אורי אביבי, אחיו של שי אביבי בסדרה "בשורות טובות" ששודרה בערוץ 2. ב-2007 גילם את שמואל ברמן, בעל מסעדה ואביה של רוחל'ה, בסדרת הטלוויזיה "מרחק נגיעה"; וגילם את דורון בעונה השנייה של הסדרה "אמאל'ה". ב-2008 גילם את בועז בסדרת הטלוויזיה שיצרו שבי גביזון ודנה מודן "אבידות ומציאות" ששודרה בערוץ 2. ב-2009 גילם את אסא מוקד, מפקד משטרת צפון הגולן, בסדרת המתח שביים עודד דוידוף "תמרות עשן" ושודרה "הוט 3" . ב-2009 דיבב את דמותו של אלוהים בסדרת האנימציה הישראלית למבוגרים "סלב'ס" ששודרה ב-yes. בשנת 2010 גילם את אדי וקסלר בדרמה "אבודים באפריקה" ובשנת 2011 את הרב אלישע בסדרה "אורים ותומים". בשנת 2012 גילם את אביה של ימית (גל גדות) בסדרת הדרמה "קטמנדו" שביים אמיל בן שמעון ושודרה בערוץ 2, ושיחק בסדרת המשטרה "המיוחדת" שביים עודד רסקין וגם הוא שודר בערוץ 2. 
בשנת 2017 גילם את גדעון הולנדר בעונה השנייה של הסדרה הדרמה-קומית "להיות איתה" שיצר וכתב אסי עזר, ומשודרת בקשת, ערוץ 2. כמו כן, שיחק בעונה השנייה של הקומדיה "השוטר הטוב" בכיכובו של יובל סמו ומשודרת בYes Comedy.
ב-2019 שיחק את חמי,בסדרה פאנץ'.
בשנת 2019 שיחק בסדרה "תיק נעדר". בשנה זו השתתף בסדרה הנערים מבית HBO.

קריירת בימוי

בשנת 2001 ביים, כתב והפיק את הסרט "ג'ירפות". הסרט עוקב אחר שלוש נשים צעירות, המתגוררות בבניין משותף בתל אביב ואינן מכירות כלל האחת את השנייה, אשר מסתבכות בסיפורי אהבה ופרשיית רצח מסתורית. הסרט היה מועמד לאחד עשר פרסי אופיר.
בשנת 2006 ביים והפיק גראד את הסרט העלילתי השני שלו "תנועה מגונה", המבוסס על הנובלה בת המאה ה-19 של היינריך פון קלייסט, "מיכאל קולהאס". הסרט זכה בפרס הסרט העלילתי הטוב ביותר בפסטיבל הסרטים הבינלאומי בחיפה לשנת 2006 ויצא לאקרנים במאי 2007.
באפריל 2016 החל לצלם את סרטו העלילתי השלישי "הבן דוד" בכיכובו של גראד עצמו, יחד עם אסנת פישמן וירון מוטולה. הסרט יצא לאקרנים במאי 2018.